CELEX: 32007R1440
Language: mt
Date: 2007-12-05 00:00:00
Title: Regolament tal-Kummissjoni (KE) Nru 1440/2007 tal- 5 ta’ Diċembru 2007 dwar il-klassifikazzjoni ta' ċerti merkanziji fin-Nomenklatura Maqgħuda

7.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 322/10
            
         REGOLAMENT TAL-KUMMISSJONI (KE) Nru 1440/2007
   tal-5 ta’ Diċembru 2007
   dwar il-klassifikazzjoni ta' ċerti merkanziji fin-Nomenklatura Maqgħuda
   IL-KUMMISSJONI TAL-KOMUNITAJIET EWOPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura ta’ l-istatistika u tariffarja u dwar it-Tariffa Doganali Komuni (1), u partikolarment l-Artikolu 9(1)(a) tiegħu,
   Billi:
   
               (1)
            
            
               Sabiex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, jeħtieġ li jiġu adottati miżuri li jirrigwardaw il-klassifikazzjoni ta' l-oġġetti riferiti fl-Anness ma' dan ir-Regolament.
            
         
               (2)
            
            
               Ir-Regolament (KEE) Nru 2658/87 stipula r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kull nomenklatura oħra li hi kompletament jew parzjalment ibbażata fuqha jew li żżid xi sottodivizjoni addizzjonali magħha u li hi stabbilita permezz ta' dispożizzjonijiet Komunitarji speċifiċi, bil-ħsieb ta’ l-applikazzjoni ta’ tariffa jew miżuri oħra dwar il-kummerċ merkantili.
            
         
               (3)
            
            
               Skond dawn ir-regoli ġenerali, il-merkanziji deskritti fil-kolonna 1 tat-tabella ppreżentata fl-Anness għandhom ikunu kklassifikati taħt il-kodiċi NM indikata fil-kolonna 2, bis-saħħa tar-raġunijiet ippreżentati fil-kolonna 3.
            
         
               (4)
            
            
               Hu xieraq li jkun stiplulat li informazzjoni tat-tariffa li torbot li nħarġet mill-awtoritajiet tad-dwana ta' l-Istati Membri rigward il-klassifikazzjoni ta' merkanzija fin-Nomenklatura Magħquda iżda li mhijiex skond dan ir-Regolament tista', għal perjodu ta' tliet xhur, tkompli tkun evokata mid-detentur, skond l-Artikolu 12(6) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità (2).
            
         
               (5)
            
            
               Il-miżuri previsti f’dan il-Regolament huma skond l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   L-oġġetti deskritti fil-kolonna 1 tat-tabella imniżżla fl-Anness għandhom ikunu kklassifikati fi ħdan in-Nomenklatura Magħquda taħt il-kodiċi tan-NM indikat fil-kolonna 2 ta' dik it-tabella.
   Artikolu 2
   Informazzjoni tariffarja li torbot maħruġa mill-awtoritajiet tad-dwana ta' l-Istati Membri, li mhix skond dan ir-Regolament, tista' tkompli tiġi evokata għal perjodu ta' tliet xhur skond l-Artikolu 12(6) tar-Regolament (KEE) Nru 2913/92.
   Artikolu 3
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 5 ta’ Diċembru 2007.
      
         
            Għall-Kummissjoni
         
         László KOVÁCS
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1. Ir-Regolament kif emendat bir-Regolament (KE) Nru 580/2007 (ĠU L 138, 30.5.2007, p. 1).
   
      (2)  ĠU L 302, 19.10.1992, p. 1. Ir-Regolament kif finalment emendat bir-Regolament (KE) Nru. 1791/2006 (ĠU L 363, 20.12.2006, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi tan-NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Envelop żgħir tad-daqs bejn wieħed u ieħor ta' 40 × 50 mm, li jingħalaq waħdu, li jikkonsisti f'żewġ fojls imwaħħla bis-sħana komposti mill-plastik u aluminju, u li fih kampjun ta' fwieħa fil-forma ta' ġel. Fuqu hemm stampat l-isem tal-fwieħa.
                              Il-fojl jista' jinfetaħ sabiex ikun mikxuf il-kampjun tal-fwieħa fi kwantità biżżejjed biex tfewwaħ meta tingħorok mal-polzi.
                              Il-prodott m'huwiex intenzjonat għall-bejgħ bl-imnut. Huwa intenzjonat biex jitwaħħal ma' brochures, fuljetti, kartolini, jew paġni ta' reklamar fi’rivisti stampati b’ritratti u b’test iddisinjat biex jirreklamaw fwieħa speċifika.
                           
                        
               
                  3303 00 10 
               
               
                  Il-klassifikazzjoni hija determinata mir-Regoli Ġenerali 1 u 6 għall-interpretazzjoni tan-Nomenklatura Magħquda, Nota 2 għal Sezzjoni VI u l-kliem tal-kodiċi tNM 3303 00  u 3303 00 10 .
                  Il-prodott għandu jkun ikklassifikat bħala fwieħa f’subtitlu 3303 00 10  minħabba li fiha hemm kwantita’ biżżejjed ta’ fwieħa biex tfewwaħ il-ġisem.
               
            
                  
                              2.
                           
                           
                              Paġna stampata ta' reklamar, f’format A4, parzjalment jew kompletament mitwija. Il-paġna hija koperta taħt it-tinja b'kampjun tal-fwieħa fil-forma ta' mikrokapsuli, pejst jew trab. It-tinja hija magħluqa bis-sħana.
                              It-tinja tista' tinfetaħ sabiex ikun mikxuf il-kampjun tal-fwieħa fi kwantita’ insuffiċċjenti biex tfewwaħ meta tingħorok mal-polzi.
                              Il-prodott mhux intenzjonat għall-bejgħ bl-imnut. Huwa intenzjonat li jitqiegħed f’rivisti u oġġetti simili stampati bir-ritratti u bit-test iddisinjat biex jirreklamaw fwieħa speċifika.
                           
                        
               
                  4911 10 90 
               
               
                  Il-klassifikazzjoni hija determinata mir-Regoli Ġenerali 1, 3 (b) u 6 għall-interpretazzjoni tan-Nomenklatura Magħquda, u l-kliem tal-kodiċi tNM 4911 , 4911 10  u 4911 10 90 .
                  Il-prodott ma jistax ikun klassifikat f’subtitlu 3303 00 10  għaliex il-fwieħa tinsab fi kwantita’ insuffiċċjenti biex tfewwaħ meta tingħorok mal-polzi.
                  Il-prodott għandu jkun ikklassifikat f’subtitlu 4911 10 90  bħala materjal stampat ta' reklamar minħabba li l-irreklamar stampat jagħtih il-karattru essenzjali tiegħu (Noti ta' Spjega tas-Sistema Armonizzata għall-Kapitlu 49, Ġenerali, l-1 paragrafu).